
Banka i bankarska delatnost

Naziv banka potiče od reči „banca“ ili „banko“, pod kojim se podrazumeva tezga menjača feudalnog doba iza koje je stajao, kao i svaki drugi trgovac i na koju je stavljao svoju robu. U grčkom bankarstvu  naziv ima isto poreklo, pa se trgovci novcem i menjači nazivaju po stolu „trapezasti“. Kako je naziv banka devalorizovan,posle finansijskih neuspeha koji je pretrpeo Đon Lo, to se naziv „ banka“ upotrebljavao jedno vreme samo za emisione, novčaničke banke, a u praksu ulaze reči „kasa“, „komptoar“, „kredit“ koje je vlasnik bankarske radnje uključivao u njen naziv, mada se sve ove reči smatraju kao sinonimi za označavanje trgovine novcem. Neke se bankarske organizacije nazivaju još i „opšta društva“ kao što je slučaj bio u Belgiji ili Francuskoj.


Još i stariji autori, u razdoblju između dva svetska rata, pa i pre toga vremena, imali su teškoće da precizno definišu šta je to banka. Najčešće su njihove definicije bile takve da obuhvate brojne bankarske poslove. Pošto je i ovih poslova mnogo to definicije ne samo da su i same brojne, no su i veoma duge.


U tom mnoštvu, veoma različitih, definicija koje se odnose na banke izgleda da je za većinu autora najprihvatljivija ona koja smatra banku vrstom trgovine,organizacije za razmenu, čiji su glavni poslovi da prima, čuva i isplaćuje, da pozajmljuje i zajmi kapital.


Razne zemlje u svojim zakonodavstvima različito definišu banku. Iz upoređenja definicija nekih zemalja dobija se velika šarolikost. Dok nemački zakon smatra banku kao preduzeće čiji obim poslova zahteva trgovački način upravljanja poslovima, dotle francuski zakon propisuje da je banka preduzeće ili ustanova koji se profesionalno bave, u obliku depozita ili na drugi način, prijemom novca koji za svoj račun upotrebljavaju za vršenje eskontnih poslova, kreditnih poslova ili drugih finansijskih poslova.


Po nemačkom zakonu kao bankarski poslovi se smatraju:poslovi depozita, kreditni poslovi, diskontni poslovi, poslovi sa efektima, poslovi investiranja i depo poslovi, revoling poslovi,poslovi davanja garancija i žiro poslovi.


Banka je znači, po opštem shvatanju, organizacija (preduzeće) koja prima, u vidu depozita i u drugom obliku, novčana sredstva i koristi ta sredstva za svoj račun u vršenju poslova eskonta, davanja kredita i za druge finansijske operacije.


U takvom shvatanju o banci naglašeni su depozit, kao osnov po kome banka prikuplja slobodna novčana sredstva i kredit, kao glavni posao u aktivnosti banke.Povezanost depozita sa kreditom omogućava da banka kreira skripturalni novac putem odobravanja kredita jer krediti i sami iniciraju stvaranje dodatnih količina novca i da primenjuje različite načine za davanje kredita privredi i pojedincima.Na taj način kroz depozit i kredit izražena funkcija banke kao da predstavlja lice i naličje jedne te iste aktivnosti.


Pa ipak u ovakvome uopštenome shvatanju banke nema mesta za uključivanje svih bankarskih organizacija, posebno onih specifičnog karaktera kao što su emisione ili centralne banke koje ne primaju depozite niti daju kredite na način kako to čine druge banke.


Vrste banaka su veoma brojne zavisno od kriterijuma po kome se razvrstavaju (vlasništvo kapitala, vrste poslova koje obavljaju, ročnosti poslovanja dr.). One mogu vršiti različite specijalizovane poslove (investicione,spoljnotrgovinske, poljoprivredne, hipotekarne i druge specijalizovane banke); odnosno sve bankarske poslove  (opšte, univerzalne banke).


Nešto prciznija podela banaka koja se, isto tako, oslanja na vrste poslova  koje obavljaju jeste na: depozitne, komercijalne, poslovne, opšte i druge.


U oblasti međunarodnogbankarstva posluje veći broj banaka koje su organizovane kao opše međunarodne banke (u okviru UN),regionalne banke ili banke u okviru određenih ekonomskih integracija (ZET, SEV idr.)


Prema vlasništvu kapitala  banka može biti: privatna sa inokosnim vlasništvom ili sa akcijama, odnosno udelima, državna, mešovita (sa ućešćem  države i drugih kolektiva u akcijskom kapitalu), zadružna i društvena  (u socijalističkim zemljama).


Među bankama posebno mesto zauzimaju emisione banke sa zakonskom privilegijom da izdaju papirni i iskivaju metalni novac koji ima prinudni tečaj i važi kao zakonsko sredstvo plaćanja. One imaju ovlašćenja da regulišu količinu novca u opticaju;drže obavezne rezerve iz određenih sredstva banaka; izdaju i povlače blagajničke bonove (zapisi); kupuju i prodaju za račun države hartije od vrednosti (open market); odobravaju kratkoročne kredite bankama i državi za pokriće tzv. kasenog deficita, kad u toku buđetske godine ne pritiču prihodi buđeta redovno; sprovode utvrđenu državnu monetarnu i kreditnu politiku i svojim merama politike kamatne stope (eskontna stopa) utiču na obim kredita; kupuju i prodaju strana sredstva plaćanja i odgovaraju za likvidnost plaćanja u inostranstvu; obezbebeđuju likvidnost banaka i vrše kontrolu nad njihovim poslovanjem i u jednom širem smislu obezbeđuju i likvidnost celokupne privrede snabdevajući potrebnim količinama novca proizvodnju i promet; drže državne i rukuju državnim zlatnim i novčanim rezervama i kupuju i prodaju zlato i druge plemenite metale.


Delatnost banke obuhvata različite finansijske aktivnosti i poslove koje ona obavlja neposredno ili u kojima učestvuje kao posrednik. Te finansijske aktivnosti i ti poslovi su brojni i raznoliki, ali ipak se međusobno povezuju i dopunjavaju. Široka gama usluga koje banka može da ponudi svojim klijentima veoma je privlačna za njih jer im omogućava da obave brzo i stručno pretežan deo svojih plaćanja i naplata i drugih novčanih i kreditnih poslova. U tu svrhu služe depozitni i drugi računi kod banake preko kojih se uspostavljaju i likvidiraju dužničko-poverilački odnosi (žiro-računi),ali koji istovremeno služe i kao podloga kreditiranja (tekući računi).


Polazeći  od navedenih pretpostavki bankarske delatnosti, mogu se poslovi, koje banka vrši u okviru te delatnosti, uglavnom svesti na: odobravanje kredita, koje kroz naplaćenu kamatu predstavlja glavni izvor prihoda banke, ali koje povlači i rizik za banku, i to u obliku predujma (avansa), tekućeg računa, eskonta hartija od vrednosti (trgovački papiri), ugovaranja zajma ili avala, što sve predstavlja tzv. aktivne bankarske poslove. Bankarske usluge, koje isto tako čine jednu oblast bankarske delatnosti, i u kojima se banka pojavljuje kao posrednik u plaćanju, obuhvataju poslovanje sa depozitnim (žiro) i drugim računima (blagajničko poslovanje), naplatu i isplatu čekova, izvršavanje naloga za virman i poslovanje sa hartijama od vrednosti klijenata, što predstavlja tzv. neutralne bankarske poslove. U poslovanju sa inostranstvom, uslužna delatnost banaka obuhvata: kupovinu i prodaju deviza i usluge po tzv. kreditnim kartama. U komisione poslove, iz delatnosti banaka, spadaju: čuvanje hartije od vrednosti bančinih klijenata, naplaćivanje kupona obveznica i drugih hartija od vrednosti, prodaja i kupovina tih hartija na berzi (berzanski poslovi), izdavanje sefova, davanje obaveštenja i saveta klijentima i zamenjivanje i predstavlje klijenata u donošenju odluka o izboru finansijskih ulaganja (plasman),za koje se poslove organizuju posebne banke (investicione banke).


U kreditne poslove, koje obavlja banka, spadaju poslovi: davanja tzv.običnog uglavnom kratkoročnog kredita, i to u vidu eskonta ili reeskonta; davanja bankarskih garancija i avala; garantovanih kredita (kredita na zalogu pokretnih stvari i po garantovanom tekućem računu, kredita na zalogu robe i eskontovanje varanta), kao i davanja srednjoročnog i dugoročnog kredita. Među ovim kreditnim poslovima nalaze se i poslovi tzv. specijalizovanog kredita, kao što su poslovi kreditiranja spoljne trgovine, kreditiranja poljoprivrede, kreditiranja stambene izgradnje i kreditiranja banaka.


U bankarsku delatnost spadaju i poslovi oko sticanja i prikupljanja sredstva potrebnih za poslovanje banke (kreditni potencijal banke).


Banka dolazi do porebnih sredstava za kreditiranje uglavnom povećanjem kapitala (sopstvena sredstva), vršenjem depozitnih poslova, koji mogu biti po viđenju (a vista) i oročeni i to sa oročavanjem na neodređeno vreme, na određeno vreme i sa otkaznim rokom (tuđa sredstva).Posebne depozitne poslove banka vrši primanjem štednih uloga mada za ove poslove postoje i specijalizovane finansijske organizacije (štedionice i štedno-kreditne zadruge). Ona do depozitnih sredstava dolazi, po pravilu, dobrovoljnim ulaganjima, pojedinaca, organizacija i javnih tela, ali nacionalno zakonodavstvo, u nekim zemljama, propisuje obavezno držanje određenih sredstava preduzeća i javnih tela na računima depozita (zakonski ili obavezni depozit). Do sredstava banka dolzi i izdavanjem hartija od vrednosti, uglavnom obveznica, blagajničkih bonova (zapisa i certifikata i drugih papira. Najzad ona pribavlja sredstva i putem kredita, u prvome redu od  centralne (emisione) banke i drugih domaćih banaka pojedinačno i udruženih (konzorcijum banaka), u zemlji i inostranstvu.


Shvatanja koja danas postoje o savremenoj kapitalističkoj banci i shvatanja o klasičnj banci, koja je postojala u ne tako davnoj prošlosti, u mnogome se razlikuju. To razlikovanje povezano je ne samo za organizaciju banaka i bankarske mreže, i ne samo za vrste i obim poslova i operacija koje obavljaju, nego i za osnove na kojima banke i njihovo poslovanje počivaju. Najizrazitija razlika u tim shvatanjima postoji u pogledu odnosa banke prema novcu i mestu i ulozi koju novac ima u bankarskoj privredi.


Novac u klasičnoj koncepciji banke posmatran je suviše sa privredno-monetarnog aspekta (Geldwirtshaftliche Betrachtung), te izgleda da je glavna pretpostavka za vršenje bankarskih poslova, novac. Međutim, savremeno shvatanje banke dovodi  to u sumnju i postavlja pitanje da li novac ima tako presudan značaj za banku i njeno poslovanje ili je to neki drugi fenomen. Ako je to novac, onda iz toga nastaju sledeće posledice:

1.da se u bankarskom poslovanju primat mora dati depozitnim poslovima, dakle pasivnim bankarskim poslovima, a da aktivni bankarski poslovi moraju biti zapostavljeni, što znači da novčani ulozi imaju prednost nad dodeljivanjem kredita;

2.da banke imaju samo posredničku ulogu u prometu novca i

3.da ostaje otvoreno pitanje sistemskog objašnjavanja i raspoređivanja novca u „kreditnom privređivanju“ (kredit-wirschaft offen).


Sa pravom se primećuje da klasićno shvatanje banke ne povezuje dovoljno novčani fenomen sa kreditom.On kao da se nalazi van kreditne oblasti. To izaziva smetnje u određivanju glavnog i osnovnog fenomena bankarske privrede i naravno u objašnjavanju odnosa novca i kredita u toj privredi. S druge strane, to dovodi do opšteg suprostavljanja kreditnih poslova neutralnim bankarskim poslovima, kao što su poslovi platnog prometa i inkasa, devizni poslovi (kupovina i prodaja), trgovanje plemenitim metalima, izdavanje kreditnih pisama, telegrafske isplate, čuvanje hartija od vrednosti i rukovanje ovim papirima (Dienstleistungsgeschafte). Neki  pravci klasičnog shvatanja banke ograničavaju svoje posmatrnje na organizacione elemente tako da preovlađuje tematika uređenja banaka. U istom „sistematološkom“ smislu su i ona klasična učenja o bankama koja imaju u vidu prvenstveno odnose banke i komitenata. Zato ceo problem svode na kontokorentne odnose. Karakteristika ovog pravca jeste i da posebno ističe značaj kreditnih, u okviru svih bankarskih poslova. U tom pravcu je formulisano shvatanje po kome je banka neka vrsta „osiguravajuće ustanove“, u kojoj dužnik i poverilac ne stoje pojedinačno i neposredno jedan prema drugome, već u tom odnosu stoji svi dužnici ipoverioci. Jedan broj klasičara polazi od isključivo praktičnih postavki u bankarstvu i pragmatski objašnjava sve bankarske i kreditne pojave. Veoma blisko ovom pravcu je i shvatanje pravnog primata bankarskog poslovanja u teoririji bankarstva. Posledica ovakvog stava je da pravni aspekt dobije za bankarske poslove poseban snačaj, usled čega se može reći da se radi pre o bankarskom pravu nego o bankarskom privređivanju. Otuda izostaju gotovo svi ekonomski aspekti kredita pa se i kredit svodi na pravni posao. U tom smislu vrši se i pravna analiza kredita. Karakteristično za klasične pravce je i to da se čini razlika između kreditnih i drugih bankarskih poslova u tom smislu da se kao osnvni smatraju kreditni poslovi, a među ovima daje se prevaga pasivnim nad aktivnim kreditnim poslovima. Poznat je stav ove doktrine da je banka preduzeće čija je delatnost upravljenja prvenstveno na to da olakša platni promet i u isto vreme da sakuplja neuposlena sredstva, a zatim ih ulaže i da obavlja poslove sa vrednosnim papirima.


Više kritičnih primedaba upućuje se klasičnom shvatanju banaka povodom formiranja bankarskih sredstava. U tom smislu naglašavaju se dva aspekta kredita u kojima se ispoljavaju njegova suština i njegova funkcija u privredi i šire u društvenoj reprodukciji. Među funkcijama posebno se ističe ona koja kredit čini „produktivnom-proizvodnom snagom“, sa analizom uticaja koji kredit u takvoj funkciji ima na privrednu strukturu i privredna kretanja. Kredit „kapital“- na primer, proizvodi i stvara mogućnost da se sagradi više fabrika, da se prošire i bolje tehnički i tehnološki opreme postojeće i sl.


U naučnoj i stručnoj literaturi u Italiji posebno mesto zauzima istraživanje odnosa između banke i preduzeća. Većina autora ističe specifični karakter banaka u poređenju sa proizvodnm tj. industrijskim preduzećima. Ali postoje ipak dva različita mišljenja. Po jednome, sva načela upravljanja preduzećem mogu biti primenjena i na upravljanje bankama. Po drugome, koje je nešto starijeg datuma, bankarski esktor je „privilegovan“ u ekonomskom pogledu. To utiće i na sve odnose u bankama pa i samo upravljanje bankom.


Ovi odnosi dalje se istražuje u cilju sagledavanju načina na koji banke učestvuju u ekonomskom životu uopše. Njihov uticaj na privredu vrši se preko dodeljivanja kredita. U vezi s tim, banka učestvuje i u snošenju privrednog rizika u materijalnoj sferi proizvodnje. Otuda je sa gledišta upravljanja bankom najvažnije donošenje kreditnih odluka. Ovo treba posebno povezati sa mogućnostu da na odlućivanje utiču ekonomski, ali podjednako i drugi, na primer, psihološki faktori. Prvo mesto u odlučivanju o kreditu ima utvrđivanju kamatnih stopa i drugih nagrada za bankarske usluge. Zato ono ne predstavlja samo tehnički „operaciju“, već ćisto ekonomski posao, koji je sam po sebi kompleksan. U vezi s tim, posebna pažnja autora posvećuje se upoređivanju cene u proizvodnom preduzeću i određivanju naknade za bankarske usluge.


Danas u svetu posluje veliki broj banaka različitih poslovnih orijentacija i različitih mogućnosti. Podaci o bankama koje se smatraju najznačajnijim objavljaju se svake godine u tzv.“top listi“.

Klasifikacija banaka i finansijskih institucija

Polazeći od kriterijuma poslovne aktivnosti, odnosno sadržine poslova kojima se neka banka pretežno bavi, moguće je banke razvrstavati na sledeće tipove bankarskih i finansijskih institucija:

· centralna ili emisiona banka,

· depozitne banke(komercijalne banke),

· univerzalne banke (banke opšteg tipa)

· specijalizovane i gradske banke,

· poslovne banke,

· štedno-kreditne organizacije (štedionice, štedno-kreditne zadruge i štedno-kreditne službe),

· ostale bankarske i finansijske institucije (konzorcijumi, institucije za podršku izvozu, berze, ustanove osiguranja, fondovi i dr.)

· međunarodne i regionalne banke i međunarodne finansijske organizacije.

Pored ove osnovne podele banaka, bankarske organizacije mogu se razvrstati prema drugim kriterijumima, i to:

· prema ročnosti odobrenih kredita, banke možemo razvrstavati na one koje se bave  odobravanjem kratkoročnih, investicionih srednjoročnih ili dugoročnih kredita;

· prema karakteru vlasništva, banke se razvrstavaju na javno-pravne, zadružne i privatne banke,

· prema pravnoj formi, banke se razvrstavaju na: inokosne ili jednovlasničke, banke u vidu društva za ograničenim jemstvom, u vidu akcionarskih društava, u vidu zadruga, i u vidu javno-pravnih ustanova;

· prema regionalnom rasporedu,banke se razvrstavaju na : lokalne (mesne), oblasne (regionalne) i savezne banke.

Ukoliko u zemlji jedna banka pokriva celu monetarno-kreditnu sferu i svo bankarsko poslovanje tada se ona naziva monbankom.
Pojam i značaj centralne banke

Odrediti pojam instituta centralne banke nije nimalo lak posao. Za to postoji više razloga, a među njima je sigurno najvažniji taj da ne postoje, po pravilu, dve centralne banke koje imaju isti položaj, ovlašćenja i odgovornost. Teorija opet po svojoj prirodi i funkciji vrši uopštavanja i daje pojam ovog instituta. Ali, koliko ima autora, toliko ima i objašnjenja ovog pojma.

Centralna banka je glavna ustanova monetrano-kreditnog sistema i izvršni organ monetarno-kreditne politike u jednoj zemlji. Centralne banke u razvijenim tržišnim privredama danas predstavljaju državne ili kvazi državne institucije, koje su preokupirane postizanjem određenih ciljeva za čitavu privredu, kao što su održavanje likvidnosti makrosistema, sprečavanje masovnog bankrotstva banaka, visoke nezaposlenosti, a ne maksimiziranje profita. Ne sumnjivo posle ovakvih definicija postavlja se pitanje da li je centralna banka, uopšte banka? Mi smo mišljenja da jeste, ali u jednom preciznom domenu – banke države i tzv. „kreditora poslednje instance“. Van toga centralna banka je sve više osobena struktura, no banka. Doduše, ima autora koji smatraju da je centralna banka – banka poslovnih banaka i ostalih finasijskih organizacija, kao i bankar državnih struktura. Mi se možemo složiti sa ovim stavom samo u najužim granicama, kako smo napred to definisali.

Definisati centralnu banku najčešće nije moguće bez uplitanja elemenata specifičnih za određenu državu i vreme.Obično se u definiciji uoliću determinante političke moći i odnosa banke sa vlašću. „Posao centralne banke, kao različit od posla komercijalne banke, je da kontroliše komercijalne banke i na takav način da promoviše generalnu politiku države. U ovom implicitno postoje tri fundamentalne tačke:prva, centralna banka ne egzitira da maksizira profit za njene vlasnike, kao što to čini komercijalna banka; druga, ona mora da raspolaže određenim sredstvima za kontrolisanje komercijalnih banaka; i treća, ona je podređena državi“, kaže engleski autor Sejers. Cenjeni autor je pod pojmom“države“ imao u vidu pre svega ovaploćenje egzekutivne vlasti –vladu ,kojoj je stvarno Bank of Ehgland podređena. U drugim zemljama centralna banka je više ili manje samostalna, dok je aktuelan svetski trend jačanje političke nezavisnosti centralne banke.

Stabilnost cena, odnosno stabilnost kupovne moći nacionalne valute, predstavlja, posmatrano na dugi rok glavni zadatak centralne bankarske institucije u zemljama tržišne privrede. Taj zadatak je istovetan, nevezano za to o kojoj se zemlji radi. Obezbediti reprodukcioni proces sa dovoljnom količinom novca, a da to ne dovede do obezvređivanja nacionalne valute i da ne ugrozi sam proces je ono što centralna banka mora da učini. Uopšte, ekonomska suverenost jedne zemlje (države) obuhvata u sebi i monetarnu suverenost koja se očituje kroz odgovarajući autonomni monetarni i devizni sistem. Postoji mogućnost, naravno, da se ovlašćenja u vezi sa  tim prenesu na nivo globalne suverenosti na međunarodnom regionalno (regijskom) nivou. Naravno, to otvara pitanja koliko je moguće voditi jednu celovitu monetarnu politiku na tako velikom prostoru uz usaglašavanje interesa zemalja različite ekonomske snage, nivoa industrijske razvijenosti i strukture, kao i nacionalne kulture i istorijskog razvoja. u kojoj meri se izvršna vlast svake zemlje želi odreći instrumenata monetarne i fiskalne politike, a da odgovara za stanje u zemlji svojim biračima, pa makar i svake četvrte godine? Izražavanje monetarne suverenosti vrši se kroz izgradnju i održavanje centralne banke, odnosno njeno institucionalno formulisanje, definisanje funkcija i određivanje mera (instrumenata) monetarnog regulisanja. Utvrđivanje ovih društvenih odnosa može se izvršiti na mnogo raznih načina, više ili manje uspešnih.Međutim, neophodno je da se prevashodno ispoštuje kriterijum cilja, tj. targata koji se postavlja kao primaran (i nezaobilazan) u funkcionisanju centralne monetarne, bankarske institucije. Cilj je kategorija od  opšteg društvenog interesa i značaja, te ga zato obično definiše ( u grubim crtama), na implicitan ili eksciplitan način, zakon koji uređuje centralnu banku.

Bez obzira kako se centralna banka zvala ona ima neke karakteristike koje je kao kategoriju izdvajaju u nauci Bankarstva i Bankarskog prava. Tako centralnu banku karakteriše:

1) pravo izdavanja novčanica koje u odnosnoj zemlji važe kao zakonsko sredstvo plaćanja. Ovo pravo se najćešće tretira kao posebna privilegija koja se daje centralnoj banci, uz zakonsko propisivanje uslova za vršenje emisionog posla;

2) javno-pravni karakter;

3) koncentracija monetarne rezerve;

4) striktno određen delokrug rada. Aktivnost centralne banke je propisana uvek zakonom sa taksativno nabrojanim ovlašćenjima i odgovornostima, uz navođenje i poslova koji su najstrože zabranjeni;

5) centralisanje virmanskog platnog prometa i uloga državnog blagajnika;

6) centralni položaj u piramidi bankarskog sistema i dužnost njegovog stožera.

Centralna banka mora uticati na dinamizaciju, usmeravanje i stabilizaciju ukupne privredne aktivnosti u zemlji, a takođe mora održavati odnose sa međunarodnim finansijskim organizacijama, i to posebno sa M eđunarodnim monetarnim fondom (IMF) i Grupom Svetske Banke (World Bank Group). Ona, po pravilu, nema direktne odnose sa nebankarskim sektorom, izuzev Države, za koju vrši određene finansijske poslove, ali zato politika i aktivnosti Centralne banke utiču na sve sektore, prvenstveno privrednog života u zemlji. Od tog trenutka kada su počele globalne krize i recesije uloga centralne banke je postala značajnija. Stožerna uloga centralne banke odnosi se na regulisanje nivoa novčane mase i kredita u makrosistemu, kao i detrminisanje stopa rasta ovih agregata u skladu sa optimalnom stopom rasta društvenog proizvoda, adekvatnom stopom rasta zaposlenosti, relativnom stabilnošću cena i platnog bilansa... Pri tome je akcenat dat na kvantitativne dimenzije napajanja makrosistema svežim novčanim i kreditnim agregatima, kao i na stvaranje odgovarajućih cenovnih uslova kreditiranja tekuće društvene reprodukcije. Naravno,bankarskom sistemu pripada alokativna i racionalna uloga kod distribucije kredita. Centralna bankarska ustanova može samo indirektno da usmerava novčane i kreditne tokove, ali ona ne raspolaže mehanizmima distribucije i alokacije novčanih i kreditnih agregata nebankarskom sektoru.Centralna banka ostvaruje svoju ulogu kroz obezbeđivanje likvidnosti celokupnog bankarskog sistema na (potencijalne kontrole) čijem se vrhu nalazi. Da bi to činila, ona uglavnom i vrši funkcije supervizije banaka i drugih finansijskih organizacija, kako bi eventualno sprečila aktivnosti banaka koje mogu dovesti do destabilizacije celokupnog bankarskog sistema. Takođe,centralna banka ima veoma značajnu dužnost i na planu stabilizacije platnog bilansa i deviznog kursa u zemlji.

Konačno,centralnu banku, bez obzira kakav ona konkretan naziv nosila, treba shvatiti kao veoma važnu finansijsku instituciju moderne privrede, koja je državna ustanova sa društvenom funkcijom kontrole operacija delova nacionalnog finansijskog sistema i kontrole rasta novčane mase u sistemu.

Pojam bankarskog prava

Termin „Bankarsko pravo“ susreće se dosta retko u našoj pravnoj literaturi, a posebno u privrednoj drugoj praksi. Ni na pravnim fakultetima u zemlji ova grana prava se nije oformila u posebnu naučno-nastavnu disciplinu.Izuzetno, na poslediplomskim i specijalističkim studijama, kada to neki posebni razlozi zahtevaju, izučavaju se pojedina pitanja iz ove oblasti,i to mahom u sklopu drugih materija, u cilju prenošenja na studente izvesnih najneophodnijih znanja o bahkarstvu i bankarskim poslovima.Doduše,ukupan volumen znanja o bankarstvu koji diplomirani pravnici dobiju u toku studija nije zanemarujući, ali se ona ne stiču sistematski,kao jedna celina, nego se ova materija predaje i izučava u nekoliko disciplina (Privrednom pravu, Međunarodnom privatnom pravu, Međunarodnom privrednom pravu, Ekonomskoj politici, Nauci finansijama i sl.). Otuda se može s pravom izvući zaključak da naši diplomirani pravnici nisu u dovoljnoj meri osposobljeni da po završenom redovnom studiranju, mogu da se odah uključe na rad u bankama i drugim organizacijama koje obavljaju bankarske poslove.

Razvoj društveno-ekonomskih odnosa u celini, a posebno razvoj unutrašnjeg i međunarodnog robnog i platnog prometa,neminovno dovodi i do stvaranja novih pravnih odnosa. Opšta pravila koja postoje u okviru“klasičnih“pravnih disciplina nisu više u svakoj situaciji dovoljna za regulisanje novih pravnih odnosa koji nastaju gotovo svakodnevno i stalno se dalje razvijaju. Ovakva situacija danas postoji gotovo u svim zemljama, a jedan od razloga je i stvaranje i postojanje međusobnog tržišta, odnosno uključivanje u međunarodnu podelu radu.

S druge strane, banke i ostale finansijske organizacije predstavljaju sastavni (i to veoma važan) deo privrednog sistema svake zemlje. Svi ti sistemi su ipak podložni određenim promenama (u nekim zemljama češćim, a u nekim ređim), a svaka promena privrednog sistema ima za neminovnu posledicu i promene u bankarstvu. Naime, bankarstvo se nužno mora prilagođavati ovim promenama da bi moglo uspešno da služi potrebama privrede i odnosima koji postoje u toj privredi. Iz ovih razloga povremeno mora da dođe do reorganizacije banaka (njihove unutrašnje organizacije, vrste banaka, bankarske „mreže“ i sl.), do promene njihovog odnosa prema državi i prema privrednim subjektima itd. Iz ovoga rezultiraju i promene (često duboke) u načinu i okvirima poslovanja banaka.Međutim, isto tako dolazi i do promena u vezi sa samim bankarskim poslovima. Već postojeći bankarski poslovi se dalje razvijaju, dobijaju novu sadržinu ili se gase, a pojavljuju se i novi poslovi dotad nepoznati u bankarskoj praksi jedne zemlje.

Iz ovih razloga se u razvijenim zemljama sveta još relativno davno oformila naučna disciplina, uglavnom poznata pod nazivom Bankarsko pravo.Ta nova pravna disciplina posebno je razvijena u Francuskoj SR Nemačkoj, ali (iako u  različitom obimu i pod različitim nazivom) postoji i u izvesnim drugim zemljama(npr. u SAD,Italiji i sl.).


Nastajanje i razvoj novih pravnih disciplina ne predstavlja nikakvu novu pojavu, a posebno ne predstavlja nikakvu specifičnost kad je u pitanju Bankarsko pravo. Setimo se samo da se npr. Privredno (trgovinsko) pravo razvilo iz Građanskog prava kad građansko-pravne norme više nisu zadovoljavale potrebe dinamičnog razvoja privrede. Zatim je i Privredno pravo imalo istu „sudbinu“: u njegovom okviru su ponikle mnoge pravne discipline koje se danas smatraju manje ili više samostalnim (Međunarodno privredno pravo,Saobraćajno pravo, Pravo osiguranja itd.).

Nesumnjivo je da (bar u našoj zemlji i u  ovom trenutku) ne možemo posmatrati Bankarsko pravo kao samostalnu granu prava u našem privrednom sistemu.Činjenica je da su  izvesna pravila o bankama, odnosno o njihovom poslovanju nastala i dosta dugo postojala u okviru Građanskog prava.Tokom vremena, budući da su bankari smatrani trgovcima, a njihova delatnost trgovačkom, pravila Bankarskog prava su našla svoje mesto među pravilima Trgovinskog prava (naročito posle Francuske revolucije), posebno s obzirom na sve tešnju vezu između robnog i platnog prometa.Iz ovih razloga možemo reći da Bankarsko pravo predstavlja danas jednu granu Privrednog (trgovinskog) prava, sa izvesnim specifičnostima koje ga odlikuju u odnosu prema drugim granama u okviru Privrednog prava, o čemu će docnije biti reči.

Ipak, treba odmah napomenuti da norme koje danas sačinjavaju bankarsko pravo, stoje delimično i pod uticajem nekih drugih grana prava.Praktično u svim zemljama sveta postoji jak uticaj države (odnosno određenih državnih grana) na organizaciju i poslovanje banaka, kao i ostalih finansijskih i drugih organizacija u ovoj oblasti. Taj uticaj država vrši neposredno ili preko posebnih organizacija i organa (npr. centralne banke,posebnih kontrlnih organizacija,obračunskih zavoda i sl.).Niz ovlašćenja koja imaju ovi organi su u osnovi po formi upravno-pravnog, a po sadržini finansijsko-pravnog (naročito monetarno-finansijskog) karaktera, pa otuda dolazi i do jačeg ili slabijeg uticaja Upravnog prava i Finansijskog prava na Bankarsko pravo.

S druge strane, u prisustvu smo vrlo razvijenog međunarodnog platnog prometa.Naporedo sa sve većim međunarodnim prometom robe i usluga neminovno dolazi i do „internacionalizacije“ novčanih tokova. Danas je vrlo česta pojava da domaće banke, u nedostatku“svojih“ nacionalnih izvora prava, usvajaju međunarodne bankarske običaje i uzanse pa čak i praksu izvesnih velikih stranih banaka, i shodno primenjuju ta pravila čak i na neke bankarske poslove u unutrašnjem prometu.Sve ovo dovodi i do uticaja normi Međunarodnog javnog prava,Međunarodnog privrednog privrednog prava i Međunarodnog privatnog prava na pravila Bankarskog prava.
Predmet bankarskog prava
U pravnoj literaturi ne postoji neka jedinstvena definicija Bankarskog prava. Jedna od najsažetijih je svakako definicija koju daju savremeni francuski pravni pisci Rodiere i Rives-lange, a po kojoj ova grana prava predstavlja “skup pravila koja se odnose nabankarske operacije i na one koji ih obavljaju u vidu zanimanja“.). Ovakva definicija je svakako vrlo sažeta i vrlo jasna, ali nam se čini i da je nepotpuna. Uostalom,kao i kod drudih grana prava predmet (sadržina)Bankarskog prava svake zemlje zavisi u prvom redu od društveno-političkih, ekonomskih, istorijskih i dgrugih uslova koji postoje u svakoj zemlji. Uostalom, od toga zavisi i da li će norme koje regulišu bankarstvo u celini imati pretežno“privatno-pravnu“ili „javno-pravnu“ komponentu, u kojoj meri će biti specifične i potpune, koliko će se razlikovati od opštih normi Građanskog Privrednog prava i sl.
U našoj zemlji, kao što je rečeno, Bankarsko pravo danas predstavlja jednu od grana Privrednog prava.Samim tim, jasno je da pravila o prometu Privrednog prava dobrim delom važe i za Bankarsko pravo, razumljivo sa izvesnim manjim modifikacijama.

Posmatramo sa ovog stanovništva Bankarsko pravo predstavlja skup pravnih normi kojima je regulisan pravni položaj (status) bankarskih i drugih organizacija koje obavljaju bankarske poslove, pravnih normi kojima je regulisan odnos između tih organizacija i organa društveno-političkih zajednica, kao i pravnih normi kojima je regulisan međusobni odnos ovih organizacija na jednoj strani i njihov odnos prema drugim pravnim fizičkimlicima(učesnicima u bankarskim poslovima).

Iz navedenog proističe da i u ovoj oblasti (kao i u Privrednom pravu u celini)postoje tri osnovne grupe pravnih normi:
1)norme kojima je regulisan pravni status ovih organizacija,organi upravljanja i drugi organi,sticanje i raspored ukupnog prihoda i dohotka, udruživanja, promene pravnog statusa, prestanka ovih organizacija i sl.;

2)norme kojima su regulisani odnosi između organizacija koje obavljaju bankarske poslove i organa (i posebnih organizacija) društvene zajednice, dakle norme koje određuju pravne okvire delatnosti bankarskih i drugih organizacija;i
3)norme kojima su regulisani pravni odnosi u koje stupaju bankarske organizacije, prilikom obavljanja bankarskih poslova, sa grugim pravnim ili fizičkim licima, kao i kolizione norme kojima se utvrđuje merodavno pravo za regulisanje bankarskih poslova sa stranim elementom.

Ove se norme mogu posmatrati kao statusno pravo (o opštem pravnom položaju bankarskih i drugih organizacija koje obavljaju bankarske poslove),reglementarno pravo (o odnosu ovih organizacija prema društvenoj zajednici)i materijalno pravo (o samim bankarskim poslovima).
U  okviru statusnog prava nesumljivo je da dolaze do izražaja izvesne opšte pravne norme, tj. norme kojima je regulisan pravni položaj subjekta Privrednog (trgovinskog) prava uopšte. Međutim, u svakoj zemlji, pored ovih opštih normi, postoje i posebne norme kojima je regulisan pravni status bankarskih organizacija.Ovakva situacija postoji i u našoj zemlji, sa izvesnim specifičnostima. Naše bankarske organizacije, bez svake sumnje, predstavljaju organizacije udruženog rada (i to prvenstveno privredne organizacije), odnosno udruženja privrednih organizacija. Iz ovih razloga i na bankarske organizacije se primenjuju pravne norme o organizacijama udruženog rada (Zakon o udruženom radu,Zakon o udruživanju organizacija udruženog rada, Zakon o obavljanju privredne delatnosti u inostranstvu, propisi o prestanku organizacija udruženog rada itd.). Ovo tim pre što obavljanje bankarskih poslova ne predstavlja danas nikakvo isključivo(„rezervisano“) pravo bankarskih organizacija (u klasičnom smislu reči), nego ove poslove (ili bar veči deo tih poslova) mogu obavljati i drugi korisnici društvenih sredstava.Međutim, ipak postoje i neka specijalna pravila koja se primenjuju samo na bankarske organizacije, a koja su predviđena kako opštim, tako isto i nekim posebnim propisima (npr.Zakonom o osnovama kreditnog i bankarskg sistema).
- U oblasti reglementarnog prava isto tako dolaze do primene ne samo opšte, nego i neke posebne norme.Postojanje ovih drugih normi je svakako opravdano kad se ima u vidu poseban značaj delatnosti bankarskih organizacija za opšte društvene interse, a isto tako i posebne delatnosti koje se pojavljuju u okviru platnog prometa (emisija novca, devizno poslovanje, garancije po inostranim zajmovima, izdavanje pojedinih hartija od vrednosti, disciplina u unutrašnjem i međunarodnom platnom prometui sl.).

Materijalno bankarsko pravo isto tako se u znatnoj meri razlikuje od opštih pravila imovinskog prava. Uostalom, posebna pravila o bankarskim poslovima su nastala upravo zbog toga što norme koje su postojale u Građanskom i Trgovinskom pravu nisu mogle da zadovolje potrebe sve razvijenijeg platnog prometa, dnosno prometa novca u celini. U okviru Građanskog i privrednog prava uglavnom susrećemo imovinsko-pravne poslove koji postoje već dosta dugo i koji spadaju u red tzv. imenovanih ugovora. Nasuprot ovome, razvoj bankarskih poslova je mnogo brži. U bankarskoj praksi se vrlo često pojavljuju potpuno novi, neimenovani ugovori,“stari“ ugovori dobijaju neke potpuno nove elemente, svi ti poslovi se svakodnevno obavljaju u velikom broju, a zakonodastva, pravna nauka i sudska praksa ne uspevaju uvek da „drže korak“ sa tim pojmovima.

U našoj zemlji, posebno u poslednjoj deceniji, došlo je i do izvesne kvalitativne nove pojave.  Po tradiciji je obavljanje, naročito pojedinih, bankarskih poslova predstavljalo privilegiju banaka. Iz ovih razloga takvi poslovi su u suštini predstavljali „bančine“ a ne „bankarske“ poslove, bez obzira na to ko se pojavljivao kao druga stranka (bančin klijent) u takvim poslovima. Danas je situacija u našoj zemlji i u ovom pogledu znatno izmenjena. Doduše, i dalje postoje i moraju postojati neki poslovi koje mogu mogu obavljati samo banke, i to samo određene banke (npr.emisioni poslovi, poslovi društvene kontrole, organizacije platnog prometa itd.). Međutim,niz dosadašnjih“bančinih“ poslova mogu danas da obavljaju i drugi korisnici društvenih sredstava ako ispunjavaju propisane uslove. Iz ovih razloga i kažemo da su to danas zaista bankarski poslovi.
Međutim, ova nova pojava imala je svoje dejstvo i na sadžinu određenih normi Građanskog Privrednog prava. Pre svega, ona vrši određeni uticaj na norme Građanskog Privrednog prava. Kao učesnici u bankarskim poslovima (pored banaka) pojavljuju se i vrlo različita pravna i fizička lica. Na njihove međusobne odnose iz bankarskih poslova ne mogu se u potpunosti primeniti (ili su sasvim nedovoljna) pravila o klasičnim građanskim ugovorima, nego odlaze do primene nova, posebna pravila. Na ovaj način i na sektoru bankarskih poslova dolazi do pojačane“komercijalizacije“ Građanskog prava. Jedan od primera za ovo je nesumnjivo i naš Zakon o obligacionim odnosima.
Na drugoj strani vidimo da bankarske poslove mogu obavljati i druge organizacije udruženog rada, a ne samo bankarske. U prvom redu se ovde radi o privrednim organizacijama, dakle o organizacijama koje su već subjekti Privrednog prava. Ali, kad se te iste privredne organizacije danas pojavljuju kao učesnici u bankarskim poslovima (posebno u ulozi banke), na njihove pravne odnose u vezi sa prometom novca primenjuju se posebna pravila različita od onih koja važe u prometu robe i usluga. U odnosu na ovakve privredne organizacije obavljanje bankarskih poslova počinje da predstavlja kako „privilegio favorabile“(jer je u znatnoj meri razbijen monopol banaka), tako isto i „privilegio odiosa“. Upuštajući se u obavljanje bankarskih poslova one se podvrgavaju jednom novom pravnom režimu, različitom od pravila koja važe u prometu robe i usluga. Nesumnjivo je da to zahteva dobro poznavanje pravila koja važe u bankarskom poslolovanju,jer nije moguće stvaranje nekog „dvojnog“ režima kod ostalih bankarskih poslova, zavisno od toga o kojoj se privrednoj organizaciji radi. Pored toga, treba imati u vidu i uticaj (i to pravni) koji ima tkz. bankarska tehnika. Iako se u najvećem broju slučajeva zaista radi o tehničkim radnjama, te radnje objektivno (u krajnoj knsekvenci) proizvode i pravno dejstvo, naročito s obzirom na to da se u bankarskoj praksi ovakve radnje pojavljuju, po pravilu, svakodnevno masovno. Imajući sve ovo na umu, možemo zapaziti da dolazi do jednog novog fenomena, koji bismo (makar i savim uslovno) mogli označiti kao neku vrstu „bankarizacije“ Privrednog prava, makar i u vrlo ograničenom obimu.
Zaključak


Svaka promena diskontne i eskontne stope, kontigenata za rediskont, stope obavezne rezerve, obima kredita državi, kao i druge promene direktnog i indirektnog delovanja centralne banke odražava se na tržište novca. Učesnici na tržištu moraju pratiti ponašanje centralne banke i kao organizatora i kao regulatora tržišta novca. Zavisno od sopstvene procene tržišnih uslova i pretpostavljene buduće politike centralne banke, poslovna banka će autonomno opredeliti poslovnu politiku uopšte, a posebno na tržištu novca u narednom periodu. Primena bilo kog od instrumenata centralne banke, dovodi do kretanja i promene situacije na tržištu novca bez obzira na to da li su te promene u pozitivnom ili negativnom smeru, a koje se jednim imenom označavaju kao tržišne oscilacije. U cilju održavanja stabilnih kamatnih stopa i regulisanja ponude i tražnje na tržištu novca centralna banka se služi čitavim kompleksom mera. Zavisno od ciljeva projektovne monetarne politike, odnosno ukupne ekonomske politike centralna banka će opredeljivati i politiku na tržištu novca, kao najznačajnijem segmentu finasijskog tržišta. Prednost postupanja na tržištu novca je nesumnjivo u tome što je tu monetarno postupanje najsamostalnije, za razliku od ostalih prostora ostvarivanja banaka i drugih finasijskih organizacija, gde je veća zavisnost uspeha monetarnih mera od drugih ekonomskih mera (fiskalnih i dr.). Zato operacije centralne banke na otvorenom ržištu se smatraju najfinijim instrumentom monetarne politike, a tržište novca najzahvalniji ekonomski prostor za sprovođenje monetarne politike.

